ⵜⵉⴱⵔⴰⵜⵉⵏ ⵏ ⵎⵔⵣⵓⵇ (ⴰⴼⵉⵍⵎ)

**ⵜⵉⴱⵔⴰⵜⵉⵏ ⵏ ⵎⴰⵔⵣⵓⵇ**, ⴷ ⵉⵊⵊ ⵏ ⵓⵙⴷⴷⵉ ⴰⵎⴰⵣⵉⵖ ⵙ ⵢⵉⵍⵙ ⵏ ⴰⵔⵉⴼⵉ, ⵉⵙⵙⵏⵜⴰ ⵙⴳ ⵓⵏⴳⴳⴰⵔ, ⵉⵎⵎⴰⵍ ⴰⵏⵖ ⴷ ⵎⴰⵎⴽ ⵖⴰ ⵉⴳⴳⵯⵔⴰ ⴷⴳ ⵉⵊⵊ ⵏ ⵜⵡⵍⴰⴼⵜ ⴷⵖⵢⴰ ⵜⴻⵜⵜⴽ ⵜⵄⴷⴷⵓ, ⵓⵛⴰ ⵉⵜⵜⴷⵡⴰⵍ ⵖⵔ ⵎⴰⵔⵣⵓⵇ ⵉⵇⵇⵉⵎ ⵓⴷⵎ ⴷⴳ ⵓⴷⵎ ⴷ ⵜⵏⴱⴹⴰⵢⵜ (ⵜⴰⵍⵇⴰⴹⵉⵜ), ⵉⵜⵜⴰⵍⵙ ⴰⵙ ⵜⴰⵃⴰⵊⵉⵜ ⵏⵏⵙ, ⵏⵜⵜⴰⵜ ⵜⴻⵜⵜⵙⵇⵇⵙⴰⵜ. ⵙ ⵙⵏⵏⵉ ⵉⵜⵜⵎⵓⵜⵜⵓⵢ ⵣⴳⵏⵖ ⵓⵙⴷⴷⵉ ⴷⵉ ⵜⵅⵔⴰⵣⵉⵏ ⵏⵏⵙ ⵖⵔ ⵜⵡⵍⴰⴼⵉⵏ ⵉ ⵅⴼ ⵉⵜⵜⴰⵍⵙ ⵎⴰⵔⵣⵓⵇ.

ⴷⴳ ⵉⵊⵊ ⵏ ⵓⵙⵓⵏ ⵇⵇⴰⵔⵏ ⴰⵙ *ⵜⴰⵎⵔⴰⴱⴹⵜ ⵏ ⵓⵣⵣⵓ*, ⴳ ⵜⵓⴷⴷⵎⴰ ⵏ ⵉⴷ 80, ⴷ ⵡⴰⵎⵎⴰⵙ ⵏ ⵉⴷ 90, ⵙ ⵓⵙⵉⴹⵏ ⵏ ⵎⵉⵏ ⴷⴰ ⴰⵏⵖ ⴷ ⵜⵙⵙⵉⵡⴹ ⵜⵡⵍⴰⴼⵜ, ⴰⵥⴰⵡⴰⵏ, ⴰⴷⵉⴽⵓⵔ, ⴷ ⵜⵃⴰⵊⵉⵜ. ⵉⵊⵊ ⵏ ⵡⴰⴽⵓⴷ ⵉⵣⵡⴰⵔ ⵉ ⵜⵜⵉⵍⵉⴼⵓⵏ ⴷ ⵙⵉⵏⵜⴰⵜ. ⴰⴽⵓⴷ ⵏ ⵜⴱⵔⴰⵜⵉⵏ. 

ⵎⴰⵕⵣⵓⵇ ⴷ ⴰⴼⴰⴽⵜⵓⵔ ⴰⵎⴰⵢⵏⵓ, ⵢⵓⵙⴰ ⴷ ⵣⵉ ⵜⵎⴷⵉⵏⵜ ⵖⵕ ⵓⵙⵓⵏ ⴰ, ⵎⴰⵏⵉ ⵖⴰ ⵢⴰⴼ ⴰⵟⵟⴰⵚ ⵏ ⵉⵎⵅⵓⵎⴱⴰⵍ, ⴱⴷⴷⴰⵏ ⴷ ⵣⵉ ⵓⵎⵙⵙⵓⴳⵓⵔ ⵏⵏⵙ ⵉⵅⴷⴷⵎⵏ ⴼⴰⵔⵢⴰⴹⵉ, ⵄⴷⴷⴰⵏ ⴷ ⵅ ⵉⵎⵅⵓⵎⴱⴰⵍ ⵏ ⴰⵢⵜ ⴱⴰⴱ ⵏ ⵓⵙⵓⵏ, ⵜⴽⵎⵎⴰⵍⵏ ⵖⵔ ⵉⵎⵅⵓⵎⴱⴰⵍ ⵏⵏⵙ ⵏⵜⵜⴰ, ⴰⴽⴷ ⵜⵎⵖⴰⵔⵜ ⵏⵏⵙ.

## ⵜⴰⵡⵍⴰⴼⵜ ⴷ ⵜⵎⵙⵍⵉⵡⵜ
ⵣⵉ ⵜⵅⵔⴰⵣⵜ ⵜⴰⵎⵣⵡⴰⵔⵓⵜ, ⵜⴻⵜⵜⴱⴰⵏ ⴰⵏⵖ ⴷ ⵜⵡⵍⴰⴼⵜ ⵜⵛⵏⴰ ⴰⵟⵟⴰⵙ, ⴷⴳⵙ ⵉⴽⵯⵍⴰⵏ ⵃⴷⵇⵏ, ⵉⵖⵍⴱ ⵅⴰⵙⵏ ⵓⴽⵍⵓ ⵏ ⵓⵜⵉⵍⵉⴼⵉⵣⵢⵓⵏ ⵏ ⵓⵣⵎⵣ ⵏⵏⵉ. ⵜⴰⵡⵍⴰⴼⵜ ⵜⵎⵎⵡⵛ ⴰⵙ ⴷⴳ ⵓⵙⴷⴷⵉ ⴰ ⵉⵊⵊ ⵏ ⵜⴰⵢⵏⵉⵜ ⵜⵎⵖⴰⵔ, ⵜⴻⵜⵜⵇⴹⵉⵄ ⵎⴰⵏⵉ ⵉⵜⵜⵅⵙⵙⴰ ⴰⴷ ⵜⵇⴹⴰⵄ, ⵜⴻⵜⵜⴽⵛⵉⴼ ⵎⴰⵏⵉ ⵖⴰ ⵜⴽⵛⴼ, ⵜⴻⵜⵜⵊⵊⴰ ⵓⵏⵏⵉ ⵖⴰ ⵉⴼⴼⵓⵔⵊⵏ ⴰⴷ ⵉⵏⵏⵅⴹⴼ ⵖⵉⵔ ⵣⴳⵙ ⵇⴱⵍ ⵎⴰ ⴰⴷ ⴼⴼⵓⵔⵊ ⴷⵉ ⵜⵃⴰⵊⵉⵜ. ⵙ ⵉⵊⵊ ⵏ ⴽⴰⵍⵉⵜⵉ ⵏⵜⵜⴰⴼ ⵜⵉⵡⵍⴰⴼⵉⵏ ⵣⴳ ⵓⵊⵏⵏⴰ ⵎⵎⴰⵍⵏⵜ ⴷ ⵜⵓⵣⵣⴳⵣⵡⵜ ⴷ ⵜⴰⵣⴳⵣⴰⵡⵜ, ⵜⵉⵏⵏⵉ ⵏ ⵢⵉⴹ ⵎⵎⴰⵍⵏⵜ ⴷ ⵉⴹ ⵙ ⵜⴼⴰⵡⵜ ⵏ ⵜⵣⵉⵔⵉ ⵏⵉⵖ ⵙ ⵛⵡⴰⵢⵜ ⵏ ⵜⴼⴰⵡⵜ ⵡⴰⵀⴰ, ⵓⵔ ⵜⵜⵡⴹⴹⵉⵔⵏⵜ ⵜⴼⵔⴰⵣ, ⵓⵔ ⵜⵜⵇⵏⵉⴹⵏⵜ ⵜⵉⵟⵟⴰⵡⵉⵏ.

ⴰⵙⴷⴷⵉ ⵉⵜⵜⵉⵔⴰⵔ ⴷⵉ ⴽⵕⴰⴹ ⴰⵔ ⴽⴽⵓⵥ ⵉⵎⵓⴽⴰⵏ, ⴰⵣⴳⵏ ⴰⵎⵇⵇⵔⴰⵏ ⵏⵏⵙ ⴷⵉ ⴷⵔⵓⵙⵜ ⵏ ⵉⵅⴰⵎⵏ ⵡⴰⵀⴰ: ⵉⵅⴰⵎⵏ ⵏ ⵓⵙⵇⵉⴼ ⵏ ⵉⵎⵣⴷⴰⵖ ⵏ ⴷⴷⵛⴰⵔ, ⴷⵉ ⵍⵍⴰ ⵜⵎⴰⵜⴰⵔⵜ ⵏ ⵍⴱⵏⵉ ⴰⵇⴷⵉⵎ, ⴷ ⵍⴱⵉⵔⵓ ⵏ ⵍⴱⴰⵔⵉⴷ ⵉ ⴷⵉ ⵉⵍⵍⴰ ⵓⴷⵉⴽⵓⵔ ⵏ ⵍⵡⵇⵜ ⵜⴰⵇⴷⵉⵎⵜ, (ⵍⵢⵡⵎⵉⵢⵢⴰ ⵏ ⴱⵓⵉⵄⵉⵢⵢⴰⴷ, ⵜⵜⵙⴰⵡⴰⵔ ⴷ ⵜⵉⵇⴷⵉⵎⵉⵏ, ⵙⵉⵢⵢⵓⵜ, ⴰⵔⵔⴰⴹⵢⵓ, ⵜⵜⵉⵍⵉⴼⵓⵏ …), ⵜⵉⵡⵍⴰⴼⵉⵏ ⵏⵏⵉⴹⵏ ⵏ ⴷⴷⵛⴰⵔ, ⴷⵉ ⵜⵓⵣⵣⴳⵣⵡⵜ, ⵍⴱⵉⵔⵓ ⵏ ⵍⵇⴰⴹⵉ ⴷⵉ ⵜⵎⴷⵉⵏⵜ, ⴷ ⵍⵇⵀⵡⴰ ⵏ ⵜⵎⴷⵉⵏⵜ. ⵜⵉⵡⵍⴰⴼⵉⵏ ⵏ ⵉⵎⵓⴽⴰⵏ ⵎⴰⵏⵉ ⵉⵍⵍⴰ ⵍⵖⴰⵛⵉ ⴰⵟⵟⴰⵙ, ⵓⴷⵔⵓⵙⵏⵜ, ⴰⵎ ⵓⴼⵉⵍⴰⵊ ⵏⵉⵖ ⴱⴰⵔⴰⴷⴰ ⵏ ⵜⴰⴽⵙⵉ. ⵎⴰⵎⵛ ⵏⵜⵜⴰⴽⴰ ⴰⴽⴷ ⵏⵏⴰⵇⵙ ⵣⴳ ⵓⵖⵣⴷⵉⵙ ⵏ "ⵍⵊⵡ ⵏ ⵍⴽⴰⵎⴱⵓ" (ⵜⵉⴼⵓⵇⴰⵏ, ⵉⵢⴰⵥⵉⴷⵏ, ⵜⵉⵖⴰⴹⵉⵏ…).

ⴰⵙⴷⴷⵉ ⴷⴳⵙ ⵜⴰⴷⵡⵍⴰ ⵖⵔ ⵢⵉⵊⵊ ⵏ ⵉⴹⵏⵏⴰⴹⵜ ⵄⵇⵍⵏ ⴰⵙ ⴰⵟⵟⴰⵙ ⵏ ⵉⵡⴷⴰⵏ ⴷⴷⵔⵏ ⵄⴰⴷ. ⵉⵊ ⵏ ⵡⴰⴽⵓⴷ ⵉⴷⴷⵔ ⵉⵜ ⴱⵓⵣⴳⴳⵓ ⵉ ⵜ ⵢⵓⵔⵉⵏ, ⴷ ⵍⵉⴷⵔⵉⵙⵙⵉ ⵉ ⵜ ⵉⵙⵙⵓⴼⵖⵏ, ⴷ ⵛⴰ ⵣⴳ ⵉⵜⴰⵔⵔⴰⵙⵏ ⴷ ⵙ ⵢⵉⵔⴰⵔⵏ. ⵙ ⵓⵢⴰ, ⴽⵙⵉⵏ ⴷ ⴰⵟⵟⴰⵙ ⵏ ⵜⵡⵍⴰⴼⵉⵏ ⵎⴰⵎⴽ ⵜⵏⵜ ⵜⵜⵓⵖⴰ ⴷⵉ ⵍⵡⵇⵜ ⵏⵏⵉ, ⵔⵔⵉⵏ ⵜⴰⵢⵏⵉⵜ ⵉ ⵡⴰⵟⵟⴰⵙ ⵏ ⵜⵎⵙⵍⴰⵢⵉⵏ ⴷ ⵜⵉⵎⵥⵥⵢⴰⵏⵉⵏ, ⵉ ⴷⴰⵏⵖ ⵉⵜⵜⵊⵊⴰⵏ ⵓⵔ ⵏⵜⴻⵜⵜⵜⵓ ⵎⵍⵎⵉ ⴷ ⵎⴰⵏⵉ ⵉⵜⵜⵉⵔⴰⵔ ⵓⵙⴷⴷⵉ ⵢⴰ, ⵡⴰⵅⵅⴰ ⵣⴳⴳⴰ ⵖⴰ ⵏⵜⵜⵓ ⵙ ⵡⴰⵔⵔⵓⴹ ⵉ ⵓⵔ ⵉⵍⵍⵉⵏ ⵏ ⵍⵡⵇⵜ ⵏⵏⵉ (ⵏⵉⵖ ⵓⵔ ⵉⵜⵜⴱⴷⴷⵉⵍⵏ ⴷⵉ ⵛⴰ ⵏ ⵜⵡⴰⵍⴰⵜⵉⵏ), ⵏⵉⵖ ⵉⵎⵅⵓⵎⴱⴰⵍ ⵜⵉⴽⵏⵉⴽ ⵉ ⵅⴼ ⵉⵙⵙⵉⵡⵍ ⵎⴰⵔⵔⴰ ⵡⵉ ⴷⴳ ⵙ ⵉⴼⴼⵓⵔⵊⵏ, ⴰⵎ ⵜⵙⵏⵢⴰⵏⵉⵏ ⵏ ⵜⵜⵔⵉⵙⵉⵏⵜⵉ, ⵏⵉⵖ ⴷ "ⵍⴰⵎⴱⴰⵜ ⵏ ⵜⵜⵔⵉⵙⵉⵏⵜⵉ", ⵉ ⵉⵊⵊⵉⵏ ⵎⴰⵔⵔⴰ ⵉⵡⴷⴰⵏ ⵜⵜⵙⵇⵙⴰⵏ, ⵎⴰⵏⵉ ⵙ ⵉⴷⴷ ⵜⴽⴽⴰ ⵜⴼⴰⵡⵜ ⴷⴳ ⵡⴰⴽⵓⴷ ⵏ ⵜⴱⵔⴰⵜⵉⵏ? ⵎⴰⵛⴰ ⵅⵎⵉ ⵏⵜⵜⴰⴼ ⴰⵙⵎⵍⵓⵙⵙⴰⵏ ⴱⴷⴷⵍⵏ ⴷⴳⵙ ⵉⵎⴹⴰⵏⵏ¸ ⵏⵜⵜⵙⵙⵏ ⴱⵍⵍⵉ ⵡⴰⵅⵅⴰ ⴰⵎⵏⵏⵉ, ⵜⴻⵜⵜⵡⴰⵔⵔ ⵢⵉⵊⵊ ⵏ ⵜⴰⵢⵏⵉⵜ ⵜⵎⵖⴰⵔ ⵉ ⵜⵎⵙⵍⴰⵢⵉⵏ ⵜⵉⵎⵥⵥⵢⴰⵏⵉⵏ.

ⵣⴳ ⵓⵖⵥⴹⵉⵙ ⵏ ⵙⵙⵓⵜ ⵏⵜⵜⴰⴼ ⵄⴰⵡⴷ ⵉⵊⵊ ⵏ ⵜⴰⵢⵏⵉⵜ ⵜⵎⵖⵔ ⵉ ⵍⵃⵙⵙ ⵏ ⵜⵡⵏⵏⴰⴹⵜ. ⵎⴰⵎⴽ ⵏⵜⵜⴰⴼ ⵉⵊ ⵏ ⵜⴰⵢⵏⵉⵜ ⵜⵓⵊⵔ ⵉ ⵉⵣⵍⴰⵏ, ⴷ ⵍⵍⵖⴰ ⵏ ⵣⵉⴽ, ⵍⴰⵍⵍⴰ ⴱⵓⵢⴰ ⵏ ⵍⵡⵇⵜ ⵏⵏⵉ, ⴷⵉ ⵔⵔⴰⴹⵢⵓ, ⵏⵉⵖ ⵙ ⵜⵏⵉⵅⵜ ⵏ "ⵎⵓⵍⴰⵢ" ⴷ "ⵇⴰⵙⵙⵎ". ⵎⴰⵛⴰ ⵉⴹⵉⵚⵏ ⵉⵎⵙⵉⵙⵍⵉⵜⵏ ⵏⵇⵙⵏ ⴰⵟⵟⴰⵙ, ⵊⵊⵉⵏ ⵜⴰⵢⵛⵉⵜ ⵓⵔ ⵜⴻⵜⵜⵉⵡⴹ ⵎⴰⵎⴽ ⵉⵜⵜⵅⵙⵙⴰ ⴰⴷ ⵜⴰⵡⴹ, ⴽⵟⴰⵔ ⵄⴰⴷ ⵜⵉⵅⵔⴰⵥⵉⵏ ⵉⵖⵍⴱ ⵅⴰⵙⵏⵜ ⵢⵉⵊ ⵏ ⵍⵍⵖⴰ, ⵉⵜⵜⴰⵡⵉ ⵉⵜⵔⵔⴰ ⴷⴳ ⵓⵙⴷⴷⵉ ⴰⵎⵏ ⵉⴽⵎⵍ, ⵉⴹⵉⵚⵏ ⵉⵎⵙⵉⵙⵍⵉⵜⵏ ⴷⵉ ⵜⴱⵔⴰⵜⵉⵏ ⵏ ⵎⴰⵔⵣⵓⵇ, ⵏⵉⵖ ⴰⵥⴰⵡⴰⵏ ⵉ ⴷ ⵉⵜⵜⵎⵓⵏⴰⵏ ⴰⴽⴷ ⵓⵅⵉⵢⵢⵇ, ⵍⴼⵔⴰⵃⵜ, ⵜⵉⴳⴳⵯⴷⵉ …, ⵏⵜⵜⴰⴼ ⵉⵜⵜ ⵜⵃⴹⴰⵔ ⴰⵎ ⵓⵔ ⵜⵃⴹⴰⵔ, ⵅⵍⵍⵉ ⵡⴰ ⴷ ⵉⵊⵊ ⵏ ⵓⵎⵅⵓⵎⴱⵍ ⵏⵜⵜⵙⵓⵔⴰ ⴷⴳⵙ ⴷⵉ ⵎⴰⵔⵔⴰ ⵉⵙⴷⴷⴰⵏ ⴷⵉ ⵏⴼⴼⵓⵔⵊ.

ⴰⵖⵏⵏⵉⵊ ⵏ ⴱⴷⴷⵓ ⴷ ⵓⴽⵎⵎⵍ ⵉⵛⵏⴰ, ⵙ ⵜⵏⵉⵅⵜ ⵏ ⴽⴰⵔⵉⵎ ⵍⵎⴰⵔⵙⵉ, ⵉⴳⴳⴰ ⵙ ⵍⵍⵖⴰ ⵏ ⵍⴰⵍⵍⴰ ⴱⵓⵢⴰ ⵏ ⵍⵡⵇⵜ ⵏⵏⵉ. ⵎⴰⵛⴰ ⵜⴰⵎⵓⵙⵉⵇⵜ ⵏⵏⵙ, ⵜⵇⵇⵉⵎ ⴷⴳ ⵢⵉⵊ ⵏ ⵓⴽⵍⴰⵙⵉ ⵓⵔ ⵜⵜ ⵉⵜⵜⵊⵊⵉ ⴰⴷ ⵜⵇⵇⵉⵎ ⴷⵉ ⵍⴱⴰⵍ ⵄⵎⵎⴰⵔⵙ ⴰⴷ ⵜⴻⵜⵜⵡⴰⵜⵜⵓ.

## ⵉⵙⵎⴷⴰⵢⵏ
ⵉⵙⵎⴷⴰⵢⵏ ⵉⴷⵙⵍⴰⵏⵏ ⵢⵉⵔⴰⵔⵏ ⴷⴳ ⵓⵙⴷⴷⵉ ⴰ, ⵏⵜⵜⴰⴼ ⵡⵉ ⵣⵣⴰⴳⵙⵏ ⵉⴳⴳⵉⵏ ⵜⵉⵣⵎⵎⴰⵔ ⵎⵖⵔⵏⵜ ⴰⵟⵟⴰⵙ ⴰⴷ ⵉⵔⴰⵔⵏ ⵎⴰⵎⴽ ⵉⵜⵜⵅⵙⵙ, ⴰⴷ ⴰⵏⵖ ⴷ ⵙⵙⵉⵡⴹⵏ ⵜⵃⴰⵊⵉⵜ ⴰⵎ ⴰⵅⵎⵉ ⵉ ⵜⵜ ⴷⴷⵔⵏ. ⵙ ⵓⵏⵀⵣⵣⵉ, ⴰⵏⵅⴹⴼ, ⵜⵉⴼⵔⴰⵣ, ⴰⵎⵛⵓⴱⴱⵛ, ⵉⵎⵟⵟⴰⵡⵏ…. ⴷⵉⵏ ⵡⵉⴷ ⵉⴽⴽⵙⵏ ⵏⵏⴼⵙ ⴰⵎ ⵀⵓⵢⴰⵎ ⵍⵎⵙⵉⵙⵉ (ⵙⵉⵀⴰⵎ), ⵛⴰⵀⵉⵔⴰ (ⵃⴰⵙⴰⵏⴰ), ⵕⴰⵛⵉⴷ ⴰⵎⵄⵟⵓⴳ (ⵍⴼⵇⵉⵀ). ⵎⵓⵃⵎⵎⴰⴷ ⴱⵏⵙⵄⵉⴷ (ⵍⵎⵇⴷⴷⵎ), ⴱⵏⵄⵉⵙⴰ ⵍⵎⵙⵉⵜⵉⵔⵉ (ⵎⵏⵙⵓⵔ) ⵉⵏⴰ ⵓⵛⵉⵏ ⴰⵙ ⵜⵓⴷⵔⵜ ⵉ ⵓⵙⴷⴷⵉ ⴰ, ⵅⴷⵎⵏ ⵅ ⵜⴼⵔⴰⵣ ⵏⵏⵙⵏ ⴷ ⵜⵎⵉⵊⵊⴰ ⵏⵏⵙⵏ. ⵔⴰ ⴷ ⵉⵙⵎⴷⴰⵢⵏ ⵉ ⵢⵉⵔⴰⵔⵏ ⵓⵙⵉⵏ ⴷ ⴰⴽⵉⴷⵙⵏ, ⵉⵔⴰⵔⵏ ⵜⵏ ⵎⵍⵉⵃ, ⴼⵙⵢⵏ ⴷⴳⵙⵏ.

ⵎⵉⵎⵓⵏ ⵣⵏⵏⵓⵏ, ⵉⵡⵛⴰ ⴰⵟⵟⴰⵙ ⵏ ⵜⴹⵃⵃⴰⴽⵜ ⵉ ⵓⵙⴷⴷⵉ ⵉⵛⵛⵓⵔ ⵙ ⵉⵅⵢⵢⵉⵇⵏ, ⵉⴼⵙⵉ ⴷⵉ ⵜⵉⴱⴱⵓⵀⵍⵢⴰ ⵏ ⵎⵓⵍⴰⵢ, ⴰⵔ ⵎⴰⵏⵉ ⵉⴷⵡⵍ ⵓⵔ ⵜ ⵜⵄⵇⵇⵍⴷ, ⵉⵙⵅⴷⴷⴰⵎ ⴰⴷⴷⵓⴷ ⵏⵏⵙ ⵣⴳ ⵓⵥⵓⵟⵟⵓ ⴰⵔ ⵜⵉⴼⴷⵏⵜ, ⵎⴰⵎⴽ ⵉⴱⴷⴰ ⴰⵎⵏⵏⵉ ⵉⵙⵉⵖⵉ, ⴰⵎⵏⵏⵉ ⵉⴽⵎⵎⵍ, ⵜⵉⵡⵍⴰⴼⵉⵏ ⵉ ⵢⵉⵔⴰⵔ ⵎⵔⵔⴰ ⵇⴰⴷⵏⵜ ⴰⵙ.

ⵄⴱⴷⵍⵡⴰⵃⵉⴷ ⵣⵣⴰⵡⴽⵉ, ⵉⵊ ⵏ ⵓⵏⴰⵥⵓⵕ ⴷ ⴰⵎⵇⵇⵔⴰⵏ, ⵉⵟⵟⴼ ⴰⵙⵎⴷⴰⵢ ⴰⵎⵣⵡⴰⵔ ⵏ ⵓⵙⴷⴷⵉ ⴰ, ⵏⵉⵖ ⵅⴰⵙ ⵉ ⵜⴻⵜⵜⵉⵔⴰⵔ ⴱⵉⵍⵉⴽⵓⵍⴰ, ⵉⵙⵙⵅⴷⵎ ⵜⵉⴼⵔⴰⵣ ⵏⵏⵙ ⴷ ⵜⵎⵉⵊⵊⴰ ⵎⵍⵉⵃ, ⵣⵣⴰⵡⴽⵉ ⵏⴻⵏⵏⵓⵎ ⵣⴳⵙ ⵉⴼⵙⵙⵉ ⴷⴳ ⵜⵉⵍⴰⵍ ⵉ ⵉⵜⵜⵉⵔⴰⵔ, ⵎⴰ ⴷ ⵜⴰⴹⵃⵃⴰⴽⵜ ⵎⴰ ⴷ ⴷⴷⵔⴰⵎⴰ, ⵇⴰⵄ ⴽⵓⵍⵛⵉ ⵉⵙⵙⵏ ⴰⵙ, ⵄⴰⴷ ⵏⵜⵜⴰ ⴷ ⵉⵊⵊ ⵏ ⵓⵏⴰⵥⵓⵕ ⵉⴽⴽⴰ ⴰⵎⵣⴳⵓⵏ, ⵎⴰⵛⴰ ⵜⵖⴷⵔ ⵉⵜ ⵔⵔⵉⵎⵜ ⵏⵏⵙ ⴷⴳ ⵓⵙⴷⴷⵉ ⵢⴰ, ⵓⵔ ⵢⵉⵔⴰⵔ ⵛⴰ ⵎⴰⵎⵛ ⵢⵉⵔⴰⵔ ⴷⴳ ⵉⴼⵉⵔⴰⵏ ⵏ ⵜⵔⴰⵛⵛⴰ, ⴰⵙⵓⵙⵎ ⵉⵏⵇⵇⵏ, ⵏⵉⵖ ⴰⵎⵥⵉⵡⵏ.

ⵄⴰⵍⴰ ⴱⵏⵃⴷⴷⵓ (ⵛⵄⴰⵢⴱ ⴱⵓⵜⵃⴰⵏⵓⵜ), ⵉⵎⵎⴰⵍ ⵉ ⵉⵡⴷⴰⵏ ⵓⵎⵉ ⵉⵜⵜⵄⵊⵉⴱ ⴱⵍⵍⵉ ⴰⵔⵜⵉⵙⵜⴰ ⵏⵉⵛⴰⵏ, ⵉⵙⵙⵏ ⵓⵍⴰ ⵉ ⴷⴷⵔⴰⵎⴰ, ⵓⵔ ⵉⴷ ⵉ ⵜⵃⵓⵊⴰ ⵏ ⵜⴹⵃⵃⴰⴽⵜ ⵡⴰⵀⴰ, ⵉⵅⴷⵎ ⴷⴳ ⵓⵙⴷⴷⵉ ⴰ ⵎⵍⵉⵃ ⵅ ⵡⵓⴷⵎ ⴷ ⵜⵛⵍⵉ ⵏⵏⵙ, ⵅⵎⵉ ⵉⵜⵜⴼⴼⴰⵔ, ⵅⵎⵉ ⵉⵙⵅⴰⵔⵔⵉⵇ, ⵅⵎⵉ ⵉⵜⵜⵅⵢⵢⵇ, ⵏⵜⵜⵡⴰⵍⴰ ⵜ ⵖⵉⵔ ⴷⴳ ⵡⵓⴷⵎ ⵏⵏⵙ, ⴱⵍⴰ ⵎⴰ ⵉⵙⵙⵉⵡⵍ.

ⴰⵟⵟⴰⵙ ⵏ ⴰⵔⵜⵉⵙⵜⴰⵜ ⵏⵏⵉⴹⵏ ⴷ ⵉⵎⵇⵇⵔⴰⵏⵏ ⵓⵔ ⴷⴰⵙⵏ ⵜⵙⴹⵉⵇ ⵛⴰ ⵜⵡⴰⵍⴰⵜ ⴰ, ⴱⴰⵏⴻⵏ ⴷ ⴰⵎ ⴰⵅⵎⵉ ⴷ ⵇⵇⴰⵔⵏ ⵣⵉ ⵜⵡⵔⵉⵇⵜ ⵡⴰⵀⴰ, ⵓⵔ ⴷⴳⵙⵏ ⵏⵥⵔⵉ ⵛⴰ ⴰⵔⵜⵉⵙⵜⴰⵜ ⴷⴳ ⵙⵏ ⵏⵥⴰⵔⵔ ⴷⴳ ⵉⴼⵉⵍⵎⵏ, ⵍⴰ ⵣⴳ ⵉⵏⵏⵉ ⵢⵉⵔⴰⵔⵏ ⵜⵉⵡⵍⴰⴼⵉⵏ ⴷ ⵜⵉⵇⵓⴹⴰⴹⵉⵏ, ⵍⴰ ⵉⵏⵏⵉ ⴷⴷ ⵉⵜⵜⴱⴰⵏⵏ ⴷⵉ ⵜⵅⵔⴰⵥⵉⵏ ⵎⵔⵔⴰ. ⵎⴰⵛⴰ ⵎⴰⵎⵛ ⵏⵔⴱⵃ ⵣⵉ ⵜⴱⵔⴰⵜⵉⵏ ⵏ ⵎⴰⵔⵣⵓⵇ ⵉⵊ ⵏ ⵓⵏⴰⵥⵓⵔ̣ ⵏ ⴷⵔⴰⵎⴰ ⵇⵇⴰⵔⵏ ⴰⵙ ⵄⴰⵍⴰ ⴱⵏⵃⴷⴷⵓ, ⵏⵔⴱⵃ ⴷ ⵓⴷⵎⴰⵡⵏ ⴷ ⵉⵎⴰⵢⵏⵓⵜⵏ ⵉ ⵓⵜⵍⵉⴼⵉⵣⵢⵓⵏ; ⵉⴽⵔ̣ⴰⵎ ⵃⵉⵊⴰⵣⵉ (ⵎⵉⵏⴰ), ⴷ ⴰⵛⵔ̣ⴰⴼ ⵢⴰⵄⵇⵓⴱⵉ (ⵇⴰⵙⵙⵎ) , ⵉ ⵉⵙⵙⵓⴼⵖⵏ ⴷⵉ ⵜⴱⵔⴰⵜⵉⵏ ⵏ ⵎⴰⵔⵣⵓⵇ ⵎⵔⵔⴰ ⵎⵉⵏ ⴷ ⵔⴱⵓⵏ ⴷ ⴰⵍⵎⵎⵓⴷ ⵣⴳ ⵓⵎⵣⴳⵓⵏ.

ⵉⵙⵎⴷⴰⵢⵏ ⵏⵏⵖⵏⵉ, ⵏⵉⵖ ⵉⵎⵙⴱⵔⵉⴷⵏ ⵏ ⵓⵙⴷⴷⵉ, ⴰⵣⴳⵏ ⴰⵎⵇⵇⵔⴰⵏ ⵏⵏⵙⵏ ⴱⴰⵏⴻⵏ ⴷ ⵜⵙⵍⵍⴰⵏ ⵉ ⵜⴱⵔⴰⵜⵉⵏ, ⵏⵉⵖ ⵇⵇⴰⵔⵏ ⴰⵙ ⵉ ⴼⴰⴽⵜⵓⵔ ⵎⵉⵏ ⵖⴰ ⵢⴰⵔⵉ ⵡⴰⵀⴰ. ⴱⴰⵏⴻⵏ ⴷ ⴷⵉ ⵜⵡⵍⴰⴼⵉⵏ ⵙ ⴷⵔⵓⵙⵜ ⵏⵉⵖ ⵙ ⴱⵍⴰ ⴰⵡⴰⵍ, ⴱⵍⴰ ⴰⵟⵟⴰⵙ ⵏ ⵜⵉⵔⴰⵔⵜ, ⵎⴰⵛⴰ ⴷⵉⵏ ⵎⴰⵏⵉ ⴷ ⴱⴰⵏⴻⵏ ⵜⵜⵉⵔⴰⵔⵏ ⴷ ⴱⴰⴱⴰⵙ ⵏ ⵛⴰ ⵏ ⵢⵉⵊⵊⵏ ⵣⴳ ⵉⵙⵎⴷⴰⵢⵏ ⵉⴷⵙⵍⴰⵏⵏ, ⵏⵉⵖ ⵟⵟⴼⵏ ⵛⴰ ⵏ ⵜⵉⵍⴰⵍⵜ ⵜⵎⵖⴰⵔ, ⴰⵎ ⵃⵓⵙⴰⵎ, ⴷⵉⵏ ⵎⴰⵏⵉ ⵜⵜⵓⵖⴰ ⵉⵜⵜⵅⵙⵙⴰ ⴰⵔⵜⵉⵙⵜⴰⵜ ⵙⵙⵏⵏ ⴰⴷ ⵉⵔⴰⵔⵏ, ⵏⵉⵖ ⴽⴽⵉⵏ ⵜⴰⵎⵣⴳⵉⴷⴰ ⵏ ⵓⵎⵣⴳⵓⵏ ⵏⵉⵖ ⵏ ⵓⵜⵍⵉⴼⵉⵣⵢⵓⵏ.

## ⵜⵉⵎⵙⴰⵔⵉⵏ ⴷ ⵉⵎⵔⵙⵉⵜⵏ ⵏ ⵓⵙⴷⴷⵉ
ⵜⵃⴰⵊⵉⵜ ⵏ ⵓⵙⴷⴷⵉ ⵜⵛⵛⵓⵔ ⵙ ⵜⵎⵙⵉⵔⵉⵏ, ⵓⵔ ⵜⵙⵙⵇⵏⵉⴹ, ⵎⵉⵏⵣⵉ ⴷⴳⵙ ⵓⵔ ⵉⴷ ⴷ ⵛⵡⴰⵢⵜ ⵏ ⵉⵎⵓⵏⴰⵙ, ⴰⴷ ⵜⵉⵏⵉⴷ ⵜⵔⴱⵓ ⵉⵎⵅⵓⵎⴱⴰⵍ ⵏ ⵣⵉⴽ ⴷ ⵉⵏⵏⵉ ⵏ ⵢⵉⴹⴰ: ⵜⵜⴰⵄⴷⴷⵓ, ⴰⵙⵃⵇⴰⵔ, ⵜⴰⵙⵖⴰⵔⵜ ⵏ ⵜⵎⵖⴰⵔⵜ, ⵍⵎⵍⴰⴽ ⵏ ⴼⴰⵎⵉⵍⵉⵢⵢⴰ,  ⵉⴱⵅⵔⵓⵔⴰⵙ, ⴰⵅⴹⴰⴼ ⵏ ⵉⵃⵏⵊⵉⵔⵏ ⵉⵣⵓⵀⵔⵉⵢⵢⵏ… ⴰⵟⵟⴰⵙ ⵏ ⵉⵎⵅⵓⵎⴱⴰⵍ ⵄⵇⵍⵏ ⴰⵙⵏ ⵉⵡⴷⴰⵏ ⵉⴷⴷⵔⵏ ⴰⴽⵓⴷ ⵏⵏⵉ. ⴰⵟⵟⴰⵙ ⵣⴳⵙⵏ, ⵇⴰ ⵄⴰⴷ ⵓⵙⵓⵏ ⵉⴷⴷⵔ ⴷⴳⵙⵏ. ⴰⵙⴷⴷⵉ ⴰ ⵉⴽⴽⵙ ⵅⴰⵙⵏ ⴰⴼⵔⴰⵢ ⵎⴰⵔⵔⴰ, ⵎⴰⵔⵣⵓⵇ ⵉⵅⵙ ⴰⴷ ⵜⵏ ⵉⴼⴽⴽ ⵎⴰⵔⵔⴰ. ⵎⴰⵛⴰ ⵅⵎⵉ ⵜⵜⴽⵜⴰⵔⵏ, ⵇⵟⵟⵡⵏ ⵣⴳⵏⵖ ⵏⵛⵛⵉⵏ ⵉⵜⵜⴼⵓⵔⵔⵓⵊⵏ ⵉⴼⵉⵔⴰⵏ, ⵓⵔ ⵏⵜⵜⴰⵔⵔⵉ ⵜⴰⵢⵏⵉⵜ ⵓⵍⴰ ⵉ ⵢⵉⵊ ⵏ ⵓⵎⵅⵓⵎⴱⵍ.

ⴷⵉ ⵜⵅⵔⴰⵥⵉⵏ ⴷ ⵢⵉⴹⴼⴰⵔⵏ ⵜⴰⵎⵣⵡⴰⵔⵓⵜ, ⵓⵛⵉⵖ ⴰⴽⴷ ⵎⵖⵔⵉⴷⵓ ⴷⵉ ⵜⴱⵔⴰⵜⵉⵏ ⵏ ⵎⴰⵔⵣⵓⵇ, ⵔⴰ ⴷⵉ ⵍⵇⴰⵍⴱ ⵏ ⵜⵃⴰⵊⵉⵜ, ⵍⴰ ⴷⵉ ⵜⵡⵍⴰⴼⵉⵏ ⵎⴰⵎⴽ ⵜⵜⵉⵔⴰⵔⵏⵜ, ⵎⴰⵏⵉ ⵏⵜⵜⴰⴼ ⴰⵙⵎⴷⴰⵢ ⵉⵙⵙⴰⵡⴰⵍ ⴰⴽⴷ ⵢⵉⵅⴼ ⵏⵏⵙ ⴰⵟⵟⴰⵙ (ⵎⵓⵏⵓⵍⵓⴳ), ⴰⵅⴰⵔⵔⵙ ⵏⵉⵖ ⴰⵡⴰⵍ ⴰⴽⴷ ⵢⵉⵅⴼ, ⵉⵙⵙⵇⵏⵉⴹ, ⵎⴰⵎⴽ ⵉⵣⵣⵓⵣⵣⴰⵔⴰ ⵎⴰⵔⵔⴰ ⵜⵉⴼⵔⴰⵢ ⵏ ⵜⵃⴰⵊⵉⵜ, ⵓⵔ ⴷⴰ ⴰⵏⵖ ⵉⵜⵜⵊⵊⵉ ⴰⴷ ⵏⵅⵔⵔⵙ ⵏⵉⵜ ⴷⵉ ⵎⵉⵏ ⴷ ⵖⴰ ⵢⴰⵙⵏ, ⵓⵔ ⵉⵜⵜⵖⵉⵎⵉ ⵡⴰⵍⵓ ⵉⴼⴼⴰⵔ. ⵏⴷⴷⴰⴽⴽⵯⴰⵍ, ⵏⵙⵙⵏ ⵎⵉⵏ ⴷ ⵖⴰ ⵢⴰⵙⵏ ⴽⵟⴰⵔ ⵣⵉ ⴰⵔⵜⵉⵙⵜⴰ, ⴷⵉ ⵛⴰ ⵉⵎⵓⵛⴰⵏ ⵜⵜⵓⵖⴰ ⵉⵜⵜⵅⵙⵙⴰ ⴰⴷ ⵏⴻⵏⵏⵅⵍⴰⵄ ⵅⵎⵉ ⵖⴰ ⵏⵙⵙⵏ ⵜⵉⴷⵜ.

ⵜⵉⴱⵔⴰⵜⵉⵏ ⵏ ⵎⴰⵔⵣⵓⵇ ⵢⵓⵔⴰ ⵙ ⵡⴰⵡⴰⵍ ⵏ ⵜⴱⵔⴰⵜⵉⵏ ⴽⵜⴰⵔ ⵣⵉ ⵎⵉⵏ ⵢⵓⵔⴰ ⵙ ⵡⴰⵡⴰⵍ ⵉⵣⵉ ⵙⵙⴰⵡⴰⵍⵏ ⵉⵡⴷⴰⵏ ⵍⴱⴷⴰ. ⴷⴳⵙ ⴰⵟⵟⴰⵙ ⵏ ⵜⵛⵓⵏⵉ, ⴷ ⵡⴰⵟⵟⴰⵙ ⵏ ⵜⵎⴰⵣⵉⵖⵜ ⵜⵇⴰⴷ. ⵎⴰⵏⴰⵢⴰ ⵏⴻⵏⵏⵓⵎ ⵉⵜ ⵣⵉ ⵎⵓⵃⵎⵎⴰⴷ ⴱⵓⵣⴳⴳⵓ, ⵉ ⵉⵜⴽⴽⵏ ⵜⵉⵣⵎⵎⴰⵔ ⵎⵖⴰⵔⵏⵜ ⵎⴰⵃⵏⴷ ⴰⴷ ⵉⵡⵛ ⵉⵊⵊ ⵏ ⵍⵇⴰⵍⴱ ⵉⵛⵏⴰ ⵉ ⵜⵎⴰⵣⵉⵖⵜ. ⵏⵜⵜⴰⴼ ⴰⵟⵟⴰⵙ ⵏ ⵡⴰⵡⴰⵍⵏ ⵓⵎⵉ ⵉⵔⵔⴰ ⵜⴰⵢⵏⵉⵜ ⵓⵙⵉⵏⴰⵔⵉⵙⵜ “ⵜⴰⵢⵔⵉ, ⴰⵎⵅⵓⵎⴱⵍ, ⵜⴰⵏⴼⵓⵙⵜ, ⵜⴰⵢⵛⵉⵜ …, ⴰⵟⵟⴰⵙ ⵏ ⵡⴰⵡⴰⵍ ⵏ ⵍⵎⵄⴰⵏⵉ ⵉ ⵉⵜⵜⵔⴰⵃⵏ ⵉⵜⵜⵡⴰⵜⵜⵓ “ⵟⵟⴼⵏ ⵜⵏ ⵉⵥⵔⴰ ⵏⵙⵏ”.

ⴰⵟⵟⴰⵙ ⵏ ⵜⵡⴰⵍⴰⵜⵉⵏ ⵏⵜⵜⴰⴼ ⵉⵡⴰⵍⵏ ⵓⵔ ⵜⵏ ⵙⵅⴷⵎⵏ ⵛⴰ ⴷⴳ ⵡⴰⴷⴷⴰⴷ ⵏⵏⵙⵏ ⵉⵇⴰⴷⵏ, ⴰⵎ «ⴰⴷ ⵔⴰⵃⵖ ⵖⵔ “ⵜⴰⵎⴷⵉⵏⵜ”», «ⵉⵊⵊ ⵏ “ⵜⴰⴱⵔⴰⵜ”», ⵎⴰⵏⵉ ⵙⵙⵇⵙⵉⵖ ⵉⵅⴼ ⵉⵏⵓ, ⵅ ⵡⴰⴷⴷⴰⴷ ⴰⵎⴰⵔⵓⵣ “ⵜⵎⴷⵉⵏⵜ”, “ⵜⴱⵔⴰⵜ”!, ⵅⵍⵍⵉ ⴱⵓⵣⴳⴳⵓ ⴷ ⴰⵎⴰⵔⵉⵔ ⴷ ⴰⵎⵇⵇⵔⴰⵏ, ⵉⵙⵎⴷⴰⵢⵏ ⴰ ⵉ ⵉⴳⴳⵉⵏ ⵉⵥⵏⴱⵉⴹⵏ ⴰ ⵜⵖⵉⵢⵢⵣⵏ ⵜⵎⴰⵣⵉⵖⵜ! ⴷ ⵡⴰⵟⵟⴰⵙ ⵏ ⵢⵉⵡⴰⵍⵏ ⵓⵔ ⵙⵅⴷⵎⵏ ⴷⴳ ⵓⵎⴽⴰⵏ ⵏⵏⵙⵏ ⵏⵉⵛⴰⵏ.

ⵛⴰ ⵏ ⵜⵡⴰⵍⴰⵜⵉⵏ ⵏⵜⵜⴰⵛⴰ ⴱⵍⵍⵉ ⵉⵜⴰⵔⵔⴰⵙⵏ ⴰⵅⵎⵉ ⴷⴷ ⵓⴹⴰⵏ ⵣⴳ ⵓⵊⵏⴻⵏ ⵜⵍⵇⴰ ⵜⵏ ⴷⴷ ⵜⵎⵓⵔⵜ, ⵓⵔ ⵖⵔⵙⵏ ⵃⴷⴷ. ⴰⵎ ⵎⴰⵔⴰⵎ, ⵎⵓⵍⴰⵢ ⵉⵜⵜⵄⴰⵡⴰⴷⵏ ⵅ ⵉⵎⵎⴰⵙ, ⵏⵉⵖ ⵙⵉⵀⴰⵎ ⵜⵎⵎⵓⵜ ⵉⵎⵎⴰⵙ ⵓⵔ ⵜⵜ ⵏⵥⵔⵉ ⵖⵉⵔ ⴷⵉ ⵍⴽⴼⵏ.

ⵖⵔ ⵓⵏⴳⴳⴰⵔ ⵏ ⵜⵃⴰⵊⵉⵜ, ⵉⵎⵅⵓⵎⴱⴰⵍ ⴷⴰⵏⵖ ⴷⴷ ⵉⵊⴱⴷ ⵎⴰⵔⵣⵓⵇ ⵎⴰⵔⵔⴰ, ⵏⵜⵜⴰⵛⴰ ⴰⵟⵟⴰⵙ ⵣⴳⵙⵏ ⵓⵔ ⵏⴼⴽⴽⵏ, ⴰⵟⵟⴰⵙ ⵏ ⵉⵜⴰⵔⵔⴰⵙⵏ ⵜⵃⴰⵊⵉⵜ ⵏⵙⵏ ⵜⵢⵓⵔⴰ ⴰⵎ ⵓⵏⴳⴰⵍ ⵉ ⵜⵜⵓⵖⴰ ⵉⵜⵜⴰⵔⵉ ⵎⴰⵔⵣⵓⵇ, ⵓⵔ ⵏⵙⵙⵉⵏ ⵎⴰⵏⵉ ⵜⵉⵡⴹ.

## ⵉⵙⴰⵖⵓⵍⵏ